Reisebricht # 5 12 /08/2007  Akunft in Cairns    Dr Aflug uf Cairns isch dr Hammer gsi, me het durch e fini Wolkeschicht schön ufe australisch Bode gseh; Zerscht übers trochene, brune und unentlich wite Outback vom Northern Territory - und denn, churz vor Cairns hän d Farbe plötzlich gänderet. Shet sich immer meh ines saftigs  grün gwandlet..aber au do, unendlichi witene. No schöner ischs worde, womr denn no dKüste gseh hän. Das heisst, hellblaus Meer (mr sin übers Great Barrier Reff agfloge), denn e schmale Strand wo grad in Rägewald übergoht - schlicht dr Hammer. Mr hän no probiert chli zfilme und zfötele (trotz Verbot=), aber wie mr scho paarmol in de letschte Däg hän müese merke, chame die wunderschöne Idrück nie halb so schön festhalte!! (also natürlich nur technisch) Aber mr düen denn glich no e paar Föteli ins Album.  Uf jede Fall simer denn wider prima in Cairns acho. Dört hämmer denn noch dr öbbe 100. Declaration" Warnig und wege all dene Spürhünd glich e chli Schiss becho und hän denn schweren Herzens dr Räscht vom Schläckzüg und die beide lucky plants" vom Steve usegrückt (sorry vilmol!!=( Aber sunscht hete mr no Problem becho. So het denn emel nocher alles klappt und mr si gli scho definitiv z'Australie gsi!  Miteme Shuttlebus simer denn in euses Dreamtime Ressort cho. Mr sin sehr überrascht gsi, vo dere  Wundervolle Atmosphäre do. Sisch zwor sehr eifach alles, aber hammermesig gstaltet und igrichtet. So richtig gmüetlich zum d'Seele lo baumle. Mr hän denn zwor no öbbe 2 Stund müese warte bis euses Zimmer parat gsi isch, die Zyt hemmer denn aber grad gnutzt zum e paar Föteli (für euch) zmache und die (hunderte) Usflugsmöglichkeite mol chli durezluege. Mr si denn uf jedefall no zu eusem Zimmerli cho. Richtig härzig. Also eigentlich eifach es Bett und e Kommode. E Duschi, es WC und e chlini Chuchi deile mr eus  mit e paar andere. Sisch ganz e witzigi und familieri Atmosphäre do. (me ghört eifach sehr vil Hochdütsch!)  Mr si denn au risig froh gsi über das Bett. Denn nach dr letschte Nacht wo mr beidi gar nüt pfust hän, hämmer is nur no so noch schlofe gsehnt. Nachdem mr denn rund 6h nochegschlofe hän, simer denn aber wider parat gsi. Mr si an Strandpromenade und händ girig nach öppis z ässä gsuecht was mr denn au gfunde hend! Zu unsere Überraschig isch do smeischte no türer als bi eus dehei. Aber was mr bis  jetzt gseh händ, isch Cairns e wunderbars Städtli wie mr uns das vorgstellt hend.Aber do drzue chöne mr sicher morn meh verzelle und zeige!  bis denn..